Saleninkai
Saleninkai – etnokultūrinis kaimas Jonavos rajono savivaldybėje, 11 km nuo Upninkų, 5 km į rytus nuo Jonavos, Neries dešiniajame krante (45 km nuo jos žiočių), Gaižiūnų miškų apsuptyje, priešais AB „Achema“. Kaimas tebėra rėžinės struktūros, daugelis pastatų – tradicinio plano, statybos ir puošybos. Salininkai – vienintelis rajono kaimas, kur senų sodybų gonkos į upę nukreiptos. Kadangi kaimas keliais pasiekiamas sunkiai (nuo Jonavos skiria ne tik Neris, bet ir Šventoji), gyventojai per upę keliasi valtimis. 2009 m. apie Saleninkus sukurtas dokumentinis filmas „Upė“.